《缁尘》
明代·黄佐

缁尘休问旧貂裘，十月轻衫试薄游。春事只看芳草变，清尊聊尽白云求。

雪车冰柱燕山路，枫叶芦花楚水舟。偶忆少年成独笑，夜调玄鹤上丹丘。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。